Diari Oficial de la Generalitat Valenciana


Sumari del DOGV 4562, del 08-08-2003 (2003/9345)

ACORD de 4 de juliol de 2003, del Consell de la Generalitat, pel qual s'exceptua de l'aplicació del procediment d'avaluació d'impacte ambiental al projecte denominat Variant de Macastre i s'establixen determinades mesures correctores.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4562

Data del DOGV
:   08-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9345


Organisme emissor
:   Conselleria d'Infraestructures i Transport

Tipus de document
:   Acord

ACORD de 4 de juliol de 2003, del Consell de la Generalitat, pel qual s'exceptua de l'aplicació del procediment d'avaluació d'impacte ambiental al projecte denominat Variant de Macastre i s'establixen determinades mesures correctores. [2003/F9345]
  
El Consell de la Generalitat, en la reunió del dia 4 de juliol de 2003, va adoptar l'acord següent:
  
La circulació de camions carregats amb residus urbans per l'interior del nucli de la població de Macastre a través de la CV-425, amb destinació a l'abocador de Dos Aguas, ha originat sensibles molèsties als veïns de la població. A més, les característiques geomètriques de la travessera, essencialment pel que fa al traçat, a la secció i al ferm, no constituïxen les més adequades per a este tipus de trànsit.
  
Amb l'objecte de pal·liar esta situació, el conseller d'Obres Públiques, Urbanisme i Transports, per mitjà de la Resolució de data 6 de maig de 2003, ha ordenat l'execució de l'obra d'emergència denominada Variant de Macastre, de conformitat amb el que disposa l'article 72 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
D'altra banda, ateses les raons d'interés general que han motivat l'adopció de mesures excepcionals per a donar una ràpida solució al problema plantejat, i d'acord amb l'article 4 del Reglament per a l'Execució de la Llei 2/1989, de 3 de març, de la Generalitat, d'Impacte Ambiental, procedix exceptuar l'aplicació del procediment d'avaluació d'impacte ambiental al projecte esmentat.
  
Vists els preceptes citats, a proposta del conseller d'Infraestructures i Transport, el Consell de la Generalitat
  
ACORDA
  
Exceptuar de l'aplicació del procediment d'avaluació d'impacte ambiental al projecte denominat Variant de Macastre. No obstant això, amb vista a reduir, minimitzar, eliminar o compensar l'impacte ambiental de l'execució de la mencionada obra, s'establixen les mesures correctores següents:
  
- Contaminació de l'aire, sòl i aigua: per a minimitzar l'emissió de partícules en suspensió es procedirà al reg sistemàtic dels vials. Per a evitar el risc de contaminació del sòl i de l'aigua les labors de manteniment de la maquinària s'efectuaran en tallers autoritzats, la zona d'arreplegades de combustible i lubricants estarà impermeabilitzada i amb pendent cap a arquetes separadores de greixos, els residus seran arreplegats per gestors autoritzats.
  
- Contaminació acústica: en el tram inicial (PK 0+180) i final (PK 0+900 a PK 0+980) hi ha diverses edificacions pròximes al traçat. En estes zones el traçat discorre en desmunt, i es minimitza l'impacte acústic, no obstant això, i en previsió que se superen els límits establits en la Llei 7/2002, de 3 de desembre, de la Generalitat, de Protecció contra la Contaminació Acústica, s'instal·laran dispositius antisoroll (pantalles o terraplens).
  
- Geologia i risc d'erosió del sòl: el traçat discorre en desmunt en els trams inicial i final i en terraplé en el tram central; el balanç de compensació de terres dóna lloc a materials sobrants. Com a mesures correctores s'establixen: els talussos de terraplé tindran un pendent de 2H:1V i es revegetaran amb hidrosembra, els talussos de desmunt tindran pendent 1H:1V i amb banquetes revegetades de 4 metres d'amplària cada 6 metres d'alçària, les terres sobrants es depositaran en abocadors de residus inerts autoritzats. Si són necessaris materials de préstec, estos procediran de pedreres legalitzades.
  
- Espais protegits, flora i fauna: el traçat discorre majoritàriament per zones de cultiu de secà i regadiu, s'afecten algunes taques de vegetació natural en els voltants del cementeri i les hortes abandonades, no resulta afectat cap espai natural protegit d'acord amb la Llei 11/1994, de 27 de desembre, de la Generalitat, tampoc resulten afectats llocs prevists en la Xàrcia Natura 2000, catàleg de zones humides o microreserves de flora declarades. Si es detecten espècies de fauna i flora protegides, es prendran les mesures correctores següents: jalonament de zones sensibles, transplantament i reutilització en la traça d'espècies vegetals, limitació de la fase de moviments de terres durant el període reproductor.
  
- Paisatge: a l'efecte de minimitzar el risc d'erosió, de reduir l'impacte visual i d'integrar l'obra en el paisatge circumdant es revegetarà tot el traçat. A més de les mesures previstes, per als talussos es reutilitzaran els exemplars d'olivera i garrofers afectats pel traçat, es revegetaran les rotondes, totes les superfícies afectades durant la fase d'obres (camins auxiliars, zones d'arreplega, etc.), les vores de la via principal i els espais de separació entre esta i els camins de servici.
  
- Patrimoni històric: d'acord amb la prospecció efectuada es realitzarà un seguiment arqueològic extensiu del traçat durant la fase de moviment de terres. Si es localitza algun element d'interés patrimonial, s'actuarà d'acord amb el que disposa la Llei 4/1998, d'11 de juny, del Patrimoni Cultural Valencià.
  
- Vies pecuàries: en els plans de classificació de vies pecuàries es localitza la carrerada de la Umbría de Rovira i la Moratilla, que comença del nucli urbà de Macastre, en direcció cap a Dos Aguas, i discorre sobre l'actual CV-425; es reposarà la seua continuïtat a través de la rotonda final de la variant. No obstant això, la solució que s'ha d'adoptar s'ajustarà a l'informe que se sol·licitarà a la Unitat de Vies Pecuàries de la Direcció Territorial de Medi Ambient de València.
  
- Reposició de servicis: es reposaran els camins agrícoles, les línies elèctriques i telefòniques, les séquies de reg i tots els servicis que resulten afectats, bé pel seu traçat actual o per altres alternatius.
  
València, 4 de juliol de 2003
  
El conseller secretari del Consell de la Generalitat,